b'\n_START_ARTICLE_\nKuoraj\xc3\xa4rvi\n_START_PARAGRAPH_\nKuoraj\xc3\xa4rvi on Lieksaan kuuluva kyl\xc3\xa4, joka sijaitsee noin 38 kilometri\xc3\xa4 Lieksan keskustasta etel\xc3\xa4\xc3\xa4n. Kyl\xc3\xa4 rajautuu pohjoisessa Jaakonvaran kyl\xc3\xa4\xc3\xa4n, etel\xc3\xa4ss\xc3\xa4 ja id\xc3\xa4ss\xc3\xa4 Ilomantsin kuntaan sek\xc3\xa4 l\xc3\xa4nness\xc3\xa4 Vuonislahden kyl\xc3\xa4\xc3\xa4n. Lis\xc3\xa4ksi kyl\xc3\xa4n alueella sijaitsee kolmen kunnan (Lieksan, Ilomantsin ja Enon) yhteinen rajapyykki._NEWLINE_Kyl\xc3\xa4 on saanut nimens\xc3\xa4 karjalan kielen kalaa tarkoittavasta sanasta kuore._NEWLINE_Kyl\xc3\xa4 perustettiin 1670-luvulla jolloin se kuului viel\xc3\xa4 Vuonislahteen. Vuonna 1683 Kuoraj\xc3\xa4rvi on kuitenkin jo esiintynyt omana kyl\xc3\xa4n\xc3\xa4\xc3\xa4n. Talvisodan aikana koko kyl\xc3\xa4 evakuoitiin l\xc3\xa4heisen it\xc3\xa4rajan vuoksi. P\xc3\xa4\xc3\xa4osa evakoista siirrettiin Keski-Suomeen ja Pohjois-Savoon. Jatkosodan aikana kyl\xc3\xa4\xc3\xa4 ravisteli neuvostopartisaanien terrori: mm. Sormivaarassa ammuttiin 13 siviili\xc3\xa4, mukana naisia ja lapsia. My\xc3\xb6s pienempi\xc3\xa4 kahakoita ja v\xc3\xa4ijytyksi\xc3\xa4 tapahtui kyl\xc3\xa4n alueella. Sormivaarassa on siviiliuhrien kunniaksi pystytetty muistomerkki._NEWLINE_Elinkeinoihin kuului ennen maatalouden ohella mets\xc3\xa4stys, kalastus ja ker\xc3\xa4ilytalous. Riistaisat vaaramaisemat, j\xc3\xa4rvi ja useat lammet takasivat toimeentulon. My\xc3\xb6s puun uittaminen Kuorajokea pitkin Koitereeseen ty\xc3\xb6llisti paikallista ja vierailevaa v\xc3\xa4est\xc3\xb6\xc3\xa4. Nyky\xc3\xa4\xc3\xa4n kyl\xc3\xa4ll\xc3\xa4 toimii yksi lypsykarjatila. J\xc3\xa4rven ymp\xc3\xa4rist\xc3\xb6ss\xc3\xa4 on useita kes\xc3\xa4m\xc3\xb6kkej\xc3\xa4.'